Dél-Afrika gól nélküli, sikertelen 2006-os afrikai nemzetek kupája-szereplése hatással volt a hazai támogatók befektetéseire, ezért egy világhírű szövetségi kapitány szerződtetésében keresték a megoldást. Számos pletyka látott napvilágot arról, hogy az akkori angol szövetségi kapitány, Sven-Göran Eriksson veszi majd át a csapat irányítását, akinek a Dél-afrikai labdarúgó-szövetség 30 millió fontot ajánlott, hogy a Bafana Bafana-t 2010-ben a világbajnoki címig vezesse, azonban ez mint kiderült, csak tévhír volt. A szövetségi kapitányi posztot végül is a brazil mesteredző, Carlos Alberto Parreira kapta meg egy négyéves szerződés keretében. Megbízatása 2007. január 1-je után lépett érvénybe, azonban 2008. április 21-én, személyes okokra hivatkozva lemondott. Helyét egy másik brazil sikeredző, Joel Santana vette át.